Stjórn Twitter ákvað í gærkvöldi að höfða mál gegn auðjöfrinum Elon Musk til þess að þvinga hann til þess að standa við samning sem hann gerði um kaup á fyrirtækinu. Musk sagðist ætla að falla frá kaupsamningnum í gær vegna meintra vanefnda stjórnar Twitter.
Musk náði í vor samkomulagi um að kaupa Twitter, sem heldur úti samnefndum samskiptamiðli, á 44 milljarða bandaríkjadala. Í bréfi sem lögmaður Musks sendi lögfræðingum Twitter í gær segir að fyrirtækið hafi brotið ítrekað gegn skilmálum kaupsamningsins. Meðal annars hafi Twitter afhent Musk rangar upplýsingar um fjölda falskra notendareikninga á miðlinum og hafi rekið tvo hátt setta starfsmenn án þess að bera það undir Musk, eins og kveðið er á um í samningnum.
Þá hafi stjórn Twitter ekki látið Musk þær upplýsingar í té, sem um var samið. Stjórn og lögmenn Twitter hafi ýmis hundsað beiðnir auðkýfingsins, hafnað þeim án fullnægjandi rökstuðnings eða gefið fyrirheit sem síðan var ekki staðið við.
Bret Taylor, stjórnarformaður Twitters, sagði stjórnina ætla að framfylgja samningnum og höfða mál gegn Musk til þess að þvinga hann til að standa við kaupin. Málið verður rekið í Delaware-ríki og þykir þeim lögspekingum sem Reuters ræddi við líklegt að Twitter hafi betur.
Musk telur að meintar rangar upplýsingar um falska notendur geti haft meiriháttar neikvæð áhrif á reksturinn. Einungis einu sinni í sögu Delaware hefur dómstóll fallist á að ákvæði um slík áhrif sé beitt til að falla frá kaupsamningi og sagði sérfræðingur við Reuters ólíklegt að dómari fallist á túlkun Musks í þessu tilfelli. Hins vegar sé líklegra að dómari sé sammála því að Twitter hafi ekki mátt reka starfsmenn án samráðs við Musk en að það brot sé öllu minna alvarlegt.